《游宝方山》
宋代·袁燮

幽岩如高人，气骨天所赋。
凛然超尘寰，不受俗气污。
湖湘饶峰峦，往往穷僻处。
城郭去之远，谁能蹑芒屨。
安知古都梁，爽垲有真趣。
徜徉东郊外，青山在指顾。
山中八洞列，天巧於此觑。
蜿蜒老螭蟋，崭岩怒虎踞。
如屏亦如龛，一起复一仆。
卷阿坐良稳，狭径足难措。
帝观若险隘，中道本宏裕。
叠翠常回环，寒泉日倾注。
石乳一何粲，和气知有聚。
所见皆可人，十步目九寓。
造物不能秘，奇诡遂呈露。
奎画贲精舍，鬼神昔呵护。
古称小有天，仇池乃其附。
甬东有胜境，豁然四窗具。
玲珑皆自然，匪以雕镌故。
谁谓宝方小，是亦洞天数。
谁谓此邦陋，有景即可慕。
我本烟波徒，雅性厌驰鹜。
搜寻得所欲，心境顿明悟。
赏玩有余味，跻攀了不怖。
得意或忘归，苍然迫曛暮。
兹山虽可乐，用之乃成路。
有径不能用，茅塞大可惧。
对此发深省，岁月勿虚度。
俗态易湮没，清游莫辞屡。
援笔述鄙怀，愧乏惊人句。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。